ઘરના પૂજા સ્થાન પાસે ગોવરથી ગોચર્મ જેટલી પૃથ્વી લીંપવી. તેમાં ચંદન વડે મંડલ કરવું. તેમાં અષ્ટદલ કમલ આલેખવું. તેની વચમાં ‘ગાં ગીં ગૂં ગૈં ગૌં ગઃ’ એ મંત્ર વડે ન્યાસ કરી તે જ મંત્રથી આહ્વાન કરી સુંદર પુષ્પ તથા હળદરમાં અક્ષતથી ગણેશજીનું પૂજન કરવું. ગણેશજીમાં જ ચિત્ત રાખી વિધિથી તેમનું ધ્યાન ધરવું. જેમને એક દાંત છે. જેમનું શરીર મોટું છે. લાંબું પેટ છે, હાથી જેવું મુખ છે, જે વિઘ્નોનો નાશ કરે છે. તેવા હે ગણેશજી હું આપને સાષ્ટાંગ દંડવત્ કરું છું. હે વિનાયક, આપ મારું આ અર્ધ્યયુક્ત પૂજન ગ્રહણ કરો.’ આમ કહી આગચ્છ, આગચ્છ, આગચ્છ ત્રણ વખત બોલી તેમનું આવાહન કરવું. તે પછી તેમને આસન આપવું.